मुंहासे, रैशेज, ड्राइनेस के लिए हर त्वचा को अलग उपाय की जरूरत, अपनी स्किन को ऐसे समझें
त्वचा की समस्या को समझना अपने स्किन टाइप के अनुसार उपाय करना जरूरी है। ब्यूटी एक्सपर्ट शहनाज हुसैन बता रही हैं स्किन प्रॉब्लम्स के घरेलू उपाय।
स्किन प्रॉब्लम्स कई वजहों से होती हैं, जैसे मौसम में बदलाव, हार्मोनल इम्बैलेंस, डाइट, दवाइयां, कॉस्मेटिक्स से एलर्जी, फंगल इंफेक्शन, एक्जिमा, डर्मेटाइटिस आदि। ऐसे में त्वचा की समस्या को समझना और अपने स्किन टाइप के अनुसार उपाय करना जरूरी है। ब्यूटी एक्सपर्ट शहनाज हुसैन बता रही हैं स्किन प्रॉब्लम्स के घरेलू उपाय।
कुछ स्किन प्रॉब्लम्स ऐसी हैं जिनका कभी न कभी हम सबको सामना करना पड़ता है। हम आपको ऐसी ही कॉमन स्किन प्रॉब्लम्स और उनके उपाय बता रहे हैं।
रैशेज 
गर्मियों के दौरान स्किन पर रैशेज यानी चकत्ते होना बहुत आम बात है। यदि आपको बहुत ज्यादा खुजली और चकत्ते की समस्या है तो सबसे पहले स्किन एक्सपर्ट से मिलें। जब स्किन पर बहुत ज्यादा ऑयल और पसीना आने लगता है, तो धूल-मिट्टी, प्रदूषण का असर त्वचा पर ज्यादा होता है। गंदगी स्किन पर चिपक जाती है, जिससे चकत्ते जैसी स्थिति पैदा हो जाती है।
रैशेज में ये उपाय आपके काम आएंगे:
चंदन के पेस्ट में थोड़ा सा गुलाब जल मिलाएं और रैशेस पर लगाएं। 15 मिनट बाद सादे पानी से धो लें।
खुजली वाले रैशेस के लिए, एक मग पानी में एक बड़ा चम्मच सिरका मिलाएं और इसे प्रभावित शरीर क्षेत्र पर डालें। यह त्वचा की खुजली को दूर करने में मदद करता है।
एक मुट्ठी नीम की पत्तियां लें और एक घंटे के लिए 4 कप पानी में धीमी आंच पर उबालें। रात भर छोड़ दें। सुबह इसे छान लें और दाने वाले स्थान को धोने के लिए इस पानी का उपयोग करें। पत्तों का पेस्ट बनाकर चेहरे पर लगाएं।
मुंहासे
मुंहासे त्वचा की सबसे आम समस्याओं में से एक है। इन्हें फैलने से नहीं रोका गया तो ये बढ़ते जाते हैं और स्किन पर गहरे दाग छोड़ जाते हैं। बहुत ज्यादा पिंपल्स हो रहे हैं तो स्किन एक्सपर्ट से संपर्क करें। मुंहासे आमतौर पर ऑयली स्किन पर होते हैं और ये ब्लैकहेड्स से शुरू होते हैं। ब्लैकहेड्स को नजरअंदाज न करें, इनकी अनदेखी करने से ही मुंहासों की समस्या शुरू होती है और बढ़ती जाती है।
मुंहासे रोकने में ये उपाय आपके काम आएंगे:
चेहरे पर मुंहासे हैं तो स्किन की सफाई का विशेष ध्यान रखें। रोजाना क्लींजिंग के बाद चेहरे पर एस्ट्रिंजेंट लोशन लगाएं।
ग्रीन टी का एस्ट्रिंजेंट इफेक्ट होता है और ये स्किन के एक्स्ट्रा ऑयल को कम करने में मदद करता है। ग्रीन टी की पत्तियों या टी बैग को गर्म पानी में आधे घंटे के लिए भिगो दें। ठंडा करके छान लें। फिर इसे स्किन पर लगाएं।
मुंहासों पर चंदन का पेस्ट लगाने से इन्हें रोकने में मदद मिलती है, साथ ही चेहरे की रंगत भी निखरती है।
एक चम्मच दालचीनी पाउडर, आधा चम्मच मेथी के बीज का पाउडर, नींबू का रस और शहद की कुछ बूंदों को एक साथ मिलाएं और गाढ़ा पेस्ट बना लें। इसे सिर्फ मुंहासों पर लगाएं। कुछ घंटों या रात भर के लिए छोड़ दें, फिर चेहरा धो लें।
दो बड़े चम्मच पानी या गुलाब जल में टी ट्री ऑयल की 2 बूंदें मिलाएं। इसे पिंपल्स पर लगाने से जल्द आराम मिलता है।
ड्राइनेस 
ड्राइ स्किन में तेल बनाने वाली ग्रंथियां कम सक्रिय होती हैं। तेल के कम स्राव का मतलब है कि त्वचा पर्याप्त नमी नहीं रख सकती। इसलिए रूखी त्वचा में तेल और नमी दोनों की कमी होती है। मौसम में बदलाव, एयर-कंडीशनिंग, सन-एक्सपोजर, कॉस्मेटिक्स आदि ड्राइ स्किन में नमी की कमी का कारण बनते हैं। ड्राइ स्किन पर फाइन लाइंस और झुर्रियां उम्र से पहले नजर आने लगती हैं। उम्र के साथ ड्राइ स्किन ज्यादा सेंसिटिव हो जाती है और त्वचा पर बहुत जल्दी रैशेज हो जाते हैं। ड्राइ स्किन को खास देखभाल की जरूरत होती है।
ड्राइ स्किन के लिए ये उपाय आपके काम आएंगे: 
एलोवेरा युक्त क्लींजिंग क्रीम या जेल से दिन में दो बार चेहरा साफ करें, जो नमी के नुकसान को रोकने में मदद करता है और त्वचा को फिर से हाइड्रेट करता है।
दिन के दौरान त्वचा को नमी के नुकसान से बचाएं। धूप में निकलने से पहले सनस्क्रीन लगाएं। ज्यादातर सनस्क्रीन में बिल्ट-इन मॉइस्चराइजर होते हैं।
ड्राइ त्वचा को अच्छी तरह मॉइस्चराइज रखें। मॉइस्चराइजर क्रीम और लिक्विड दोनों रूप में उपलब्ध हैं। स्किन बहुत ज्यादा ड्राइ है तो क्रीम बेस्ड मॉइस्चराइजर का प्रयोग करें। मेकअप के दौरान लिक्विड मॉइश्चराइजर का भी इस्तेमाल कर सकती हैं।
एक बड़े चम्मच ठंडे दूध में किसी भी वनस्पति तेल (जैतून, तिल या सूरजमुखी) की 2 बूंदें मिलाएं। इसमें रूई डुबोकर त्वचा को पोंछ लें। इसे 2 या 3 दिन के लिए बनाएं, लेकिन इसे फ्रिज में रख दें।
आधा चम्मच शहद, एक चम्मच गुलाब जल और एक चम्मच मिल्क पाउडर मिलाकर पेस्ट बनाएं और चेहरे पर लगाएं। 20 मिनट बाद पानी से साफ कर लें।
चेहरे पर शहद या एलोवेरा जेल लगाने से भी त्वचा को मॉइस्चराइज करने और नमी बनाए रखने में मदद मिलती है।
हेल्दी लाइफस्टाइल है जरूरी 
त्वचा संबंधी सभी समस्याओं के लिए अपने खान-पान पर विशेष ध्यान दें। रोजाना 6 से 8 गिलास पानी पिएं। एक गिलास गर्म पानी में एक नींबू का रस मिलाएं और सुबह सबसे पहले इसका सेवन करें। अपने आहार में ताजे फल, सलाद, अंकुरित अनाज, हरी पत्तेदार सब्जियां, साबुत अनाज, दही, सोयाबीन शामिल करें।